**Ministru kabineta noteikumu projekta**

**“Grozījumi Ministru kabineta 2020. gada 9. jūnija noteikumos Nr. 360 “**[**Epidemioloģiskās drošības pasākumi Covid-19 infekcijas izplatības ierobežošanai**](https://likumi.lv/ta/id/315304-epidemiologiskas-drosibas-pasakumi-covid-19-infekcijas-izplatibas-ierobezosanai)**”” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekta “Grozījumi Ministru kabineta 2020. gada 9. jūnija noteikumos Nr. 360 “Epidemioloģiskās drošības pasākumi Covid-19 infekcijas izplatības ierobežošanai”” (turpmāk – projekts) mērķis ir atcelt tās epidemioloģiskās drošības prasības, kuras nav nepieciešams attiecināt uz personām, kuras ir vakcinētas pret Covid-19 vai pārslimojušas.  Noteikumi stājas spēkā 2021.gada 16.jūnijā. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Noteikumi izdoti saskaņā ar Epidemioloģiskās drošības likuma 3. panta otro daļu, 14. panta pirmās daļas 5. punktu, 19. panta pirmo un 2.1 daļu, 19.1 pantu, 30. panta trešo daļu, 31. panta piekto daļu, 39. panta pirmo un otro daļu, Covid-19 infekcijas izplatības pārvaldības likuma 4. panta 1., 2., 3., 4., 5., 6., 7., 8., 9., 10., 11., 12., 13., 14., 15., 16., 17., 18. un 21. punktu, 6.1 panta otro daļu, 6.3 panta otro daļu, 6.4 panta otro daļu, 6.7 panta pirmo, otro un trešo daļu un 10.4 panta trešo daļu un Farmācijas likuma 5. panta 3. un 12. punktu.  Satiksmes ministrijas iniciatīva, lai pārskatītu pašlaik spēkā esošo regulējumu sakarā ar SARS-CoV-2 (turpmāk - Covid-19) epidemioloģiskās situācijas uzlabošanos un ņemot vērā Eiropadomes ieteikumus 2021/816 par saskaņotu rīcību brīvai ceļošanai Eiropas Savienībā. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Pašlaik visā Eiropas Savienībā uzlabojas epidemioloģiskā situācija, kas ļauj pārskatīt līdz šim noteiktos personu pārvietošanās ierobežojumus, ja tiek ievēroti ar šo pārvietošanos saistīti ieteikumi. Ņemot vērā minēto, kā arī lai nodrošinātu saskaņotu rīcību Eiropas Savienības iekšienē un virzītos uz ekonomikas atlabšanu no Covid-19 izraisītās krīzes, Eiropas Savienības Padome (EP) 2021.gada 20.maijā ir pieņēmusi ieteikumus 2021/816, ar ko groza 2020.gada 30.jūnija ieteikumus 2020/912 par pagaidu ierobežojumu nebūtiskiem ceļojumiem uz Eiropas Savienību (ES) un iespējamu šādu ierobežojumu atcelšanu. Eiropadome savos secinājumos uzsver ES koordinētu pieeju, tai skaitā panākot vienošanos par ES digitālo Covid-19 sertifikātu un pieņemtajām Padomes rekomendācijām par nebūtiskajiem ceļojumiem ES.  Minētajos ieteikumos ir uzsvērts, ka ES un arī daudzos citos pasaules reģionos ir uzsāktas plašas sabiedrības vakcinācijas kampaņas pret Covid-19 vīrusu. Aizvien pieejamāki kļūst zinātniskie ieteikumi un empīriskie pierādījumi par vakcinācijas ietekmi, un arvien konsekventākā apmērā tie ļauj pārliecinoši secināt, ka vakcinācija palīdz pārraut vīrusa pārneses ķēdi. Minētie pierādījumi liecina, ka konkrētos gadījumos var droši atcelt ceļošanas ierobežojumus personām, kuras var apliecināt, ka saņēmušas pēdējo ieteicamo tādas Covid-19 vakcīnas devu, kas ES ir atļauta saskaņā ar Eiropas Parlamenta un Padomes Regulu (EK) Nr. 726/2004, un ka šādi atbrīvojumi varētu būt pamatoti arī tad, ja persona ir vakcinēta ar Covid-19 vakcīnu, kura iekļauta Pasaules Veselības Organizācijas (PVO) ārkārtas lietojuma sarakstā.  EP būtiskākie ieteikumi vienotai pieejai ES ir:   * robežvērtība virs 75 uz 100 000 iedzīvotājiem; * veicot testu pirms ieceļošanas no oranžās un sarkanās zonas nebūtu jānosaka pašizolācija, ja epidmeioloģiskā situācija valstī to pieļauj; * ceļotājiem var pieprasīt doties karantīnā, ja nav iespējams uzrādīt testu pirms izceļošanas un epidemioloģiskā situācija valstī to pieļauj; * var veikt testu pēc ieceļošanas, esot pašizolācijā līdz testa rezultāta saņemšanai; * ir paredzēti izņēmumi vakcinētajiem un tiem, kas atveseļojušies. Tajā skaitā 14 dienas pēc pilna vakcīnas kursa saņemšanas persona jāatbrīvo no testēšanas un pašizolācijas prasībām; * rekomendēts ieviest ārkārtas pasākumu mehānismu, ja epidemioloģiskā situācija pasliktinās vai notiek strauja bīstamāko vīrusa variantu izplatība. Vienīgi šajā gadījumā būtu piemērojami ierobežojumi arī tiem, kuri vakcinēti vai atveseļojušies. Tajā skaitā var pieprasīt veikt testu, vai pašizolēties; * ir paredzēti izņēmuma pasākumi attiecībā uz bērniem, lai veicinātu ģimenes ceļošanu. Bērnu, kurš pavada pieaugušos, nevajag testēt, noteikt karantīnu, ja tas netiek attiecināts uz pieaugušajiem. Savukārt bērniem zem 6 gadu vecuma ir rekomendēts nepieprasīt testu; * cīņā ar bīstamu vai neizpētītu vīrusa variantu izplatību, balstoties uz ECDC pieejamo informāciju uz šīm zonām (high or unknown prevelance of variants – tumši sarkanā zona) stingri rekomendēts ierobežot nebūtiskos ceļojumus.   1944.gada 7.decembra Čikāgas Konvencijas par starptautisko civilo aviāciju, kurai pievienojusies arī Latvijas Republika, kas nosaka gaisa satiksmes pamatprincipus, 14.pantā ir noteikts, ka tās dalībvalstis vienojas veikt efektīvus pasākumus, lai nepieļautu, ka ar gaisa pārvadājumiem izplatās infekcijas slimības. Starptautiskās civilās aviācijas organizācija (turpmāk - ICAO), kas darbojas uz minētās konvencijas pamata, nosaka, ka valsts var noteikt papildu prasības tikai uz risku novērtējuma pamata, nevis noteikt vienādas prasības visiem ieceļotājiem. 2021.gada vadlīnijās par vakcinēto personu testēšanu ir norādīts, ka pierādījumi liecina, ka vakcinētas personas nepārnēsā Covid-19 vīrusu vai rada mazāku vīrusa pārnešanas risku, šādas personas var atbrīvot no testēšanas un / vai karantīnas pasākumiem saskaņā ar valsts pieņemto risku novērtējumu un Covid-19 situāciju valstī. Tāpat EK 2021. gada 3. jūnijā dalībvalstu civilās aviācijas uzraudzības iestāžu sanāksmē par Digitālā zaļā sertifikāta (DZS) ieviešanu informēja, ka EK šobrīd cieši strādā kopā ar ICAO, lai ES digitālo Covid-19 sertifikātu pieņemtu arī valstīs ārpus ES, kā arī ES digitālajā Covid-19 sertifikātā būtu autentificējami citu valstu izdotie vakcinācijas, pārslimošanas un testu sertifikāti. Šobrīd no EK puses primāri sadarbība tiek virzīta par datu apmaiņu ar Amerikas Savienotajām Valstīm, Singapūru un Apvienoto Karalisti, kas ir nozīmīgi aviācijas sadarbības punkti ārpus ES. Tomēr konkrēta laika rāmja, kad ES digitālajā Covid-19 sertifikātā būtu pieejama informācija par sertifikātiem, kas izdoti citās valstīs, nav. Tādēļ ir jāveic darbības, lai nodrošinātu divpusēju sadarbspējīgu sertifikātu atzīšanu ar trešajām valstīm, uz kurām ir tieša aviosatiksme no Latvijas.  Lai tiesības brīvi pārvietoties un uzturēties dalībvalstu teritorijā turpmāk būtu vieglāk izmantot, tiek veidots vienots sadarbspējīgs Covid-19 vakcinācijas, testēšanas un pārslimošanas sertifikāts, - verifikācijas un akceptēšanas ietvars ar nosaukumu “ES digitālais Covid sertifikāts”. Tādēļ Eiropas Parlamentā ir pieņemta regula par DZS, jeb sadarbspējīgu Covid-19 sertifikātu, kas nosaka vakcinācijas, testēšanas un pārslimošanas dokumenta izdošanas, verifikācijas un akceptēšanas ietvaru. Minētais ietvars tiek gatavots nolūkā atvieglot personu brīvu pārvietošanos Covid-19 pandēmijas laikā. Regulā ir noteikts, ka dalībvalstīm ir jānosaka pārejas periods (aptuveni līdz 2021. gada 1.septembrim), kad dalībvalstis tehniski pievienosies DZS. Regulējums nosaka, ka dalībvalstis akceptē vakcinācijas, pārslimošanas un testēšanas apliecinājumu nolūkā atteikties no brīvas pārvietošanās ierobežojumiem, kas ieviesti saskaņā ar Savienības tiesību aktiem, lai ierobežotu SARS-CoV-2 izplatību. Pārejas posmā tās ar tādiem pašiem nosacījumiem arī akceptē derīgus apliecinājumus, kurus saskaņā ar šo regulu citas dalībvalstis izdevušas attiecībā uz Covid-19 vakcīnu, pārslimošanu vai testēšanu. Būtiskākais nosacījums, ka esošajos sertifikātos, ja arī tie nav sadarbspējīgi, ir jābūt noteiktai informācijai, kas tiek iekļauta ES digitālajos sertifikātos.  Turpmāka atkārtoto testu veikšana Rīgas lidostā personām, kuras vakcinētas vai pārslimojušas Covid-19, izņemot ieceļotājus no īpaši augsta riska valstīm, vairs nav lietderīga. Šāds secinājums veikts ņemot vērā epidemioloģiskās situācijas uzlabošanos arī citās valstīs un līdz šim iegūtos empīriskos pierādījumus par vīrusa zemo izplatību ceļotāju vidū. Laika posmā no 2021.gada 17. marta, kad tika atļauti lidojumi uz/no trešajām valstīm, līdz 30.maijam Rīgas lidostā atkārtoti ir testēti 10841 pasažieri, no kuriem 99,75% ir bijuši negatīvi, bet vien 0,25%, jeb 27 gadījumos atkārtoto testu laikā ir konstatēta saslimšana ar Covid-19. Uzlabojoties epidemioloģiskai situācijai, palielinās ceļotāju skaits, kā rezultātā testēšana Rīgas lidostā var radīt nesamērīgu drūzmēšanos, kam lidostas infrastruktūra nav piemērota. Tomēr Covid-19 testu veikšana uz vietas Latvijā ir nepieciešama personām no valstīm, kur Covid-19 izplatības riski ir augstāki, lai nodrošinātu operatīvu jauno gadījumu atklāšanu. Ar 1992.gada Māstrihtas līgumu, kā arī ar Direktīvu 2004/38/EK par Savienības pilsoņu tiesībām brīvi pārvietoties un uzturēties Eiropas Savienībā ir noteiktas brīvas pārvietošanās tiesības ES/EEZ valstu pilsoņiem. Šīs tiesības zināmā mērā tika ierobežotas, ES dalībvalstīm uz laiku saskaņā ar Eiropas Parlamenta un Padomes Regulu Nr. 1008/2008 (2008. gada 24. septembris) par kopīgiem noteikumiem gaisa pārvadājumu pakalpojumu sniegšanai Kopienā (pārstrādāta versija) apturot lidojumus uz Covid-19 smagāk skartajām valstīm. Kā norādīts EP ieteikumos, brīvas pārvietošanās ierobežojumi būtu jāpiemēro tikai tad, ja dalībvalstīm ir pietiekami pierādījumi, ka šādi ierobežojumi dos labumu sabiedrības veselībai, un tām ir pamatots iemesls uzskatīt, ka ierobežojumi būs efektīvi. Šādiem pasākumiem tvēruma ziņā jāaprobežojas tikai ar to, kas ir nepieciešams sabiedrības veselības aizsardzībai, turklāt pasākumiem ir jābūt samērīgiem, izstrādātiem īpaši katram transporta veidam, tie nedrīkst būt diskriminējoši un tirgū jāsaglabā vienlīdzīgi konkurences apstākļi.Ievērojot epidemioloģiskās situācijas izmaiņas gan Latvijā, gan pārējās ES valstīs, kā arī ievērojot vakcinācijas aptveri, līdzšinējais regulējums par ieceļošanu Latvijā tiek pārskatīts, lai nodrošinātu, ka tiek saglabāti tikai nepieciešamie un pamatotie ierobežojumi. Jāņem vērā, ka uz iekšējām valsts robežām, ievērojot Eiropas Parlamenta un Padomes Direktīvu 2004/38/EK (2004. gada 29. aprīlis), netiek veikta robežkontrole. Savukārt, Savienības pilsoņu un viņu ģimenes locekļu tiesības brīvi pārvietoties un uzturēties dalībvalstu teritorijā, ir definētas Eiropas Parlamenta un Padomes Regulā (EK) Nr. (ES) 2016/399 par Savienības Kodeksu par noteikumiem, kas reglamentē personu pārvietošanos pār robežām (Šengenas Robežu kodekss).Apsvērumi noteikt piesardzības pasākumus personām, kuras nav vakcinētas pret Covid-19 vai pārslimojušas to, bet ir veikušas Covid-19 testu ir saistīti ar to, ka Latvijā joprojām nav pietiekami augsta sabiedrības vakcinācijas aptvere (divas vakcīnas devas ir saņēmuši apmēram 20% sabiedrības) un īpaši zema ir riska grupu vakcinācijas aptvere. Tādēļ ir jāveic visi pasākumi, kas novērš jauno daudz infekciozāko SARS-CoV-2 celmu ievešanu valstī. Ja vakcinācija pasargā cilvēku no inficēšanās un tālākas vīrusa pārnešanas, tad pirms 72 vai 48 stundām veikts tests negarantē, ka pēc testa veikšanas personas nav kļuvusi infekcioza. Persona, kas nav vakcinēta var inficēties jebkurā brīdī. Ministru kabineta noteikumos pēc būtības ir veikti sekojoši grozījumi:  Šo noteikumu V. nodaļa «Ierobežojumi starptautiskajiem pasažieru pārvadājumiem, tūrismam un ceļošanai» tiek svītrota un aizstāta ar “V2.nodaļu «Nosacījumi ieceļošanai Latvijas Republikā». Līdz ar to neierobežojot transportlīdzekļu kustību, tostarp pasažieru un kravu pārvadājumus.  Ņemot vērā Eiropadomes 20.06.2021. rekomendācijas (2021/816) Valstis tiek sadalītas 3 grupās:  1) zema riska valstis, uz kurām nav attiecināmi īpašie piesardzības un ierobežojošie pasākumi;  2) augsta riska valstis, uz kurām ir attiecināmi īpašie piesardzības un ierobežojošie pasākumi;  3) īpaši augsta riska valstis, valstis, kurās ir reģistrēta tāda Covid-19 infekcijas izplatība, kas var radīt nopietnu sabiedrības veselības apdraudējumu.  Epidemioloģiskās drošības likums nosaka to, ka Slimību profilakses un kontroles centrs publicē savā tīmekļvietnē to valstu sarakstu, kurās konstatēta infekcijas slimību izplatīšanās, tajā skaitā tādu bīstamu infekcijas slimību izplatīšanās, kuras var radīt nopietnu sabiedrības veselības apdraudējumu un uz kurām ir attiecināmi īpašie piesardzības un ierobežošanas pasākumi. Pamatojoties uz to savā tīmekļvietnē SPKC publicē to valstu sarakstu, uz kurām ir attiecināmi īpašie piesardzības un ierobežojošie pasākumi, kā arī norāda valstis, kurās ir konstatēta īpaši augsta saslimstība ar Covid-19 vai sabiedrības veselībai bīstamo SARS-CoV-2 vīrusa celmu strauja izplatīšanās, kas var radīt nopietnu sabiedrības veselības apdraudējumu. Īpaši augsta riska valstu saraksts noteiktā kārtībā tiek akceptēts Ministru kabinetā. Savukārt, trešās valstis, kuras nav uzskaitītas augstāk minētajā SPKC tīmekļvietnē ir uzskatāmas par augsta riska valstīm.  Valstu sarakstu, kur piemērojami īpašie piesardzības un drošības pasākumi katru nedēļu nosaka Slimību profilakses un kontroles centrs, vadoties no Eiropas slimību kontroles centra publicētajiem datiem par saslimstības rādītājiem ES, EEZ un AK, proti valstis, kur 14 dienu saslimstības rādītājs pārsniedz 75 uz 100 000 iedzīvotājiem, tiek atzītas par tādām valstīm attiecībā uz kurām ir jāpiemēro īpaši piesardzības un drošības pasākumi. Šos datus Eiropas slimību kontroles centrs publicē ceturtdienās, kad ir apkopoti visu valstu iesniegtie dati, tādējādi Slimību profilakses un kontroles centrs datus var publicēt piektdienā. Savukārt informācija par trešajām valstīm tiek pamatota uz Eiropas Padomes ieteikumu (ES) 2020/1475 (2020. gada 13. oktobris) par koordinētu pieeju brīvas pārvietošanās ierobežošanai sakarā ar Covid-19 pandēmiju un tā pielikumā publicēto valstu sarakstu, kā arī vērtējot to vai sarakstā minēto trešo valstu saslimstības rādītāji nepārsniedz ES valstīm piemēroto rādītāju 75 uz 100 000 iedzīvotājiem. Šo valstu saraksts ir atkarīgs no izmaiņām ES ieteikumos. Tāpat arī ir svarīgi ņemt vērā katras valsts laboratoriskās testēšanas un epidemioloģiskās uzraudzības kapacitāti, lai vērtētu sniegtās informācijas objektivitāti.  Atbilstoši SPKC uzturētam valstu sarakstam no valstīm, kurās ir īpaši augsts risks sabiedrības veselībai, tiek nodrošināts stingrs regulējums, atļaujot ieceļošanu tikai ar būtiskiem iemesliem, kā arī nosakot testēšanas nosacījumus pirms un pēc ieceļošanas Latvijas Republikā, kā arī tiek prasīta pašizolācijas ievērošana visām personām, kuras ieceļo no īpaši augsta riska valstīm.  Epidemioloģiskās drošības likums arī nosaka to, ka sabiedrības veselības apdraudējuma gadījumā Ministru kabinets pēc veselības ministra ieteikuma ir tiesīgs infekcijas slimību izplatības ierobežošanai noteikt šādus ierobežojumus ceļošanai uz valstīm, kas iekļautas SPKC publicētajā to valstu sarakstā, kurās konstatēta infekcijas slimību izplatīšanās, tajā skaitā tādu bīstamu infekcijas slimību izplatīšanās, kuras var radīt nopietnu sabiedrības veselības apdraudējumu:   1. ierobežojumu personu, transportlīdzekļu un kravu pārvadājumu brīvai kustībai pāri Latvijas valsts robežai; 2. ierobežojumu starptautiskā tūrisma pakalpojumu sniegšanai; 3. ierobežojumuun nosacījumus starptautisko gaisa, jūras, autobusu un dzelzceļa pasažieru pārvadājumu pakalpojumu sniegšanai.   Tādējādi pamatojoties uz šo pilnvarojumu, ja tiks konstatēts kādā valstī tāda Covid-19 jauno daudz infekciozāko celmu izplatība, kuru ievešana Latvijā varētu radīt nopietnu sabiedrības veselības apdraudējumu, SPKC rekomendēs veselības ministram un veselības ministrs Ministru kabinetam noteikt īpašus ierobežojumus attiecībā uz ceļotājiem no konkrētām ļoti augsta riska valstīm.  Jāņem vērā, ka līdz 2021.gada 1.septembrim ir noteikts pārejas periods, kas nosaka, ka kā sadarbspējīgs vakcinācijas, testēšanas vai pārslimošanas sertifikāts tiek atzīts arī Eiropas Savienībā derīgs Covid-19 vakcinācijas, pārslimošanas vai veikta Covid-19 testa apliecinājums angļu vai izceļošanas valsts valodā. Šie dokumenti var būt papīra vai elektroniskā veidā (viedierīcē). Tātad, lai personu uzskatītu par vakcinētu pret Covid-19, vai pārslimojušu, personai jāuzrāda ES atzīts sadarbspējīgs sertifikāts, ko iespējams verificēt elektroniski. Pārejas periodā, ieceļotāji varēs uzrādīt arī attiecīgajā ES valstī atbilstoši ES regulai oficiāli izdotu sadarbspējīgam sertifikātam pielīdzināmu dokumentu. Savukārt testa rezultātu varēs apliecināt vai nu ar testēšanas sertifikātu, kas attiecīgajā valstī būs pieejams, vai attiecīgās valsts ārstniecības iestādes izdotu testēšanas pārskatu.  Šo noteikumu ietvarā par zema riska inficēšanās valstīm ir uzskatāmas valstis, ja 14 dienu kumulatīvais paziņoto Covid-19 gadījumu rādītājs nepārsniedz 75 uz 100 000 iedzīvotāju.  Personas, kuras ieceļo no ES, EEZ valstīm, Šveices un AK, kā arī zema riska trešajām valstīm, atkārtots tests ieceļojot Latvijā nav jāveic. Savukārt, ierodoties no valsts, kas nav ES, EEZ valsts, Šveice un AK, personām, kurām nav atbilstoša sadarbspējīga sertifikāta, par saviem līdzekļiem Rīgas lidostā, ja ieceļo ar gaisa transportu, vai citā tuvākajā iespējamā testēšanās punktā, ieceļojot pa sauszemi, nekavējoties jāveic tests.  Ņemot vērā lidojumu apjoma pieaugumu, starptautiskajā lidostā “Rīga” vienlaikus varētu ierasties līdz 320 testējamām personām, nepieciešams samazināt drūzmēšanās riskus testa veikšanas vietās gaidot rezultātus. Tādēļ, pēc testa veikšanas, personas pienākums ir nekavējoties doties pašizolācijā un sagaidīt testa rezultātu savā dzīvesvietā (ja ieceļojošajai personai ir iespējas nodrošināt efektīvu pašizolāciju, tas ir – nenonākt saskarsmē un neizmantot koplietošanas telpas (piemēram, labierīcības, virtuve) ar personām, kuras nav ceļojušas), vai brīvi izvēlētā Latvijas tūristu mītnē no Latvijas Investīciju un attīstības aģentūras administrētā tūristu mītņu saraksta, kurai ir izstrādāti nepieciešamie drošības protokoli.  Testu uz vietas Latvijā nekavējoties jāveic ikvienai personai, kura ieceļo no valsts, kur ir īpaši augsts Covid-19 izplatības risks. Atkārtots tests Latvijā jāveic personām, kuras nevarēs uzrādīt atbilstošu vakcinācijas vai pārslimošanas sertifikātu un iebrauks no augsta riska trešajām valstīm, kā arī kuras nevarēs uzrādīt pirms ieceļošanas Latvijā izdotu atbilstošu testēšanas sertifikātu vai testēšanas pārskatu. Testu būs jāveic tuvākajā testēšanas punktā attiecīgi ielidojot lidostā vai iebraucot ar sausszemes transportu citā testēšanas punktā, bet ne vēlāk kā 24 stundu laikā. Testēšana rezultāti tiks ievadīti testēšanas sertifikātā.  Bērniem līdz 12 gadu vecumam, kā arī līdz 2021.gada 1.septembrim pārējiem nepilngadīgiem ir atļauts ceļot kopā ar pavadošo pilngadīgo personu, piemērojot tādus pašus pašizolācijas atvieglojumus kā pavadošai personai. Šai gadījumos bērni 10 dienas kopš izbraukšanas no augsta riska valsts var neuzturēties savā dzīvesvietā vai uzturēšanās vietā, taču neveido ciešus kontaktus ar personām ārpus savas mājsaimniecības, neapmeklē publiskus pasākumus, bērnu kolektīvus (piemēram, bērnudārzu, skolu vai nometni), neizmanto sabiedrisko transportu.  Attiecībā uz pašizolācijas nosacījumiem noteikumi projekts neparedz izmaiņas, izņemto to, ka pašizolācija var tikt pārtraukta ātrāk, ja 7 dienā tiek veikts Covid-19 PĶR tests un tas ir negatīvs. Pašizolāciju persona ievēro dzīvesvietā, uzturēšanās vietā vai, ja dzīvesvietā vai uzturēšanās vietā nav iespējams nodrošināt izolāciju no citām personām, mājsaimniecības locekļiem, kas nav apmeklējuši augsta riska vai ļoti augsta riska valsti, pašizolācijas laiku pavada atbilstošā tūristu mītnē vai savā dzīvesvietā, ja var nodrošināt izolāciju no pārējām personām, kam nav pozitīvs testa rezultāts.  Pašizolāciju ir jāievēro arī personām, kurām ir pienākums veikt testu pēc ieceļošanas Latvijā (ieceļotāji no ļoti augsta riska valstīm, ieceļotāji bez vakcinācijas vai pārslimošanas sertifikāta no augsta riska trešajām valstīm un ieceļotāji bez vakcinācijas vai pārslimošanas vai testēšanas sertifikāta no ES, EEZ valstīm, Šveices un AK). Līdz testēšanas rezultāta saņemšanai personai jāatrodas pašizolācijas vietā (dzīvesvietā, uzturēšanās vietā vai tūristu mītnē). Ja testēšanas rezultāts ir pozitīvs un nav iespējams nodrošināt augstāk minētos pašizolācijas nosacījumus, personai ir pienākums doties uz izolācijas vietu brīvi izvēlētā Latvijas tūristu mītnē no Latvijas Investīciju un attīstības aģentūras administrētā tūristu mītņu saraksta, kurai ir izstrādāti nepieciešamie drošības protokoli.  Pārskats par ieceļošanas ierobežojumiem un drošības pasākumiem sniegts tabulā.   |  |  |  |  | | --- | --- | --- | --- | |  | **No ES, EEZ valstīm, Šveices, AK, zema riska trešā valsts** | **Augsta riska trešā valsts** | **Valsts, kurā ir īpaši augsts risks sabiedrības veselībai, "Emergency brake" regulējums** | | **Vakcinēti / pārslimojuši  (ar sertifikātiem)** | Nebūtiska ceļošana: **ATĻAUTA**  Tests pirms ceļojuma: **NAV**  Tests iebraucot Latvijā: **NAV**  Pašizolācija: **NAV** | Nebūtiska ceļošana: **ATĻAUTA**  Tests pirms ceļojuma: **NAV**  Tests iebraucot Latvijā: **NAV**  Pašizolācija: **NAV** | Nebūtiska ceļošana: **NAV** **ATĻAUTA**  Tests pirms ceļojuma: **IR**  Tests iebraucot Latvijā: **IR**  Pašizolācija: **IR** | | **Pārējie** | Nebūtiska ceļošana: **ATĻAUTA**  Tests pirms ceļojuma: **IR**  Tests iebraucot Latvijā: **NAV**  Pašizolācija: **IR**\* | Nebūtiska ceļošana: **NAV ATĻAUTA**  Tests pirms ceļojuma: **IR**  Tests iebraucot Latvijā: **IR**  Pašizolācija: **IR** |   \* Ja atgriežas no augsta riska valsts |
| 3. | Projekta izstrādē iesaistītās institūcijas un publiskas personas kapitālsabiedrības | Satiksmes ministrija, Tieslietu ministrija, Veselības ministrija, Ārlietu ministrija, Ekonomikas ministrija, Iekšlietu ministrija, Izglītības un zinātnes ministriju, valsts aģentūra “Civilās aviācijas aģentūra”, valsts akciju sabiedrībā "Starptautiskā lidosta "Rīga"", valsts akciju sabiedrībā "Latvijas Jūras administrācija", akciju sabiedrība "Air Baltic Corporation". |
| 4. | Cita informācija | Satiksmes ministrijas ieskatā Veselības ministrijai un Iekšlietu ministrijai ir jāpārvērtē apliecinājuma anketas informācijas sistēmas tīmekļvietnē (covidpass.lv) aizpildīšanas nepieciešamība un lietderība, ņemot vērā tiesiskā regulējuma maiņu un pilnveidi. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Projekta tiesiskais regulējums attiecas uz personām, kuras ir vakcinētas pret Covid-19 vai pārslimojušas ar šo vīrusu. |
| 2. | Tiesiskā regulējuma ietekme uz tautsaimniecību un administratīvo slogu | Projekts mazina administratīvo slogu Valsts robežsardzei, VAS “Starptautiskā lidosta “Rīga””, aviosabiedrībām, kuras veic lidojumus uz Latvijas lidostām un tūrisma nozares uzņēmumiem. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Ierobežojumi var ietekmēt personu tiesības uz ģimenes dzīves neaizskaramību, ja šo ierobežojumu rezultātā personai nav iespēju ieceļot Latvijā. Vienlaikus, grozījumos paredzētie ierobežojumi ir samērīgi iepretim sabiedrības veselības interesēm un nepieciešamībai aizsargāt citu personu tiesības. |

|  |
| --- |
| **VI. Sabiedrības līdzdalība un komunikācijas aktivitātes** |
| Projekts šo jomu neskar. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Projekta izpildi nodrošinās Civilās aviācijas aģentūra, SPKC un Valsts robežsardze. |
| 2. | Projekta izpildes ietekme uz pārvaldes funkcijām un institucionālo struktūru | Projekta izpilde neietekmēs pārvaldes funkcijas vai institucionālo struktūru, jo tā izpilde tiks nodrošināta jau esošās valsts pārvaldes institucionālās uzbūves ietvaros. |
| 3. | Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpilde neietekmēs pārvaldes funkcijas vai institucionālo struktūru, jo tā izpilde tiks nodrošināta jau esošās valsts pārvaldes institucionālās uzbūves ietvaros. |
| 4. | Cita informācija | Nav |

|  |  |
| --- | --- |
| Satiksmes ministrs | T. Linkaits |
|  |  |

Vīza: valsts sekretāre I.Stepanova